b'\n_START_ARTICLE_\nMorini\n_START_PARAGRAPH_\nMorini so bili anti\xc4\x8dno belgijsko pleme.  _NEWLINE_O Morinih in njihovem jeziku je malo znanega. Zosim omenja, da se je eno od njihovih mest (sedanji Boulogne-sur-Mer) imenovalo Bononija, v srednjem veku pa Bonen. Zosim omenja tudi to, da je imelo mesto spodnjegermanske zna\xc4\x8dilnosti (Bononia germanorum). Morinski civitas v rimskem obdobju je bila Tarwanna ali Tervanna, sedanji Th\xc3\xa9rouanne (nizozemsko: Terwaan) v Franciji. _NEWLINE_Morini so skupaj z Menapijci omenjeni v Cezarjevih Komentarjih galskih vojn.\n_START_SECTION_\nEtimologija\n_START_PARAGRAPH_\nIme Morini je izpeljano iz keltske besede mori \xe2\x80\x93 morje, kateri je dodana pripona -no-, podobno kot pri Rutenih, Santonih, Turinih in Tigurinih. Beseda mori, ki je v Dunajskem besednjaku zapisana kot more, se je v latin\xc5\xa1\xc4\x8dino prevajala kot mare - morje. Naslednja beseda, ki je izpeljana iz besede mori, je beseda morici, ki se je v latin\xc5\xa1\xc4\x8dino prevajala kot marini \xe2\x80\x93 mornarji. Ena od razli\xc4\x8dic je ime Morini, ki pomeni tisti z morja.  \xc5\xa0e ena od razli\xc4\x8dic je ime Aremorici \xe2\x80\x93 tisti, ki \xc5\xbeivijo pred morjem (ali ob njem). Beseda mori je sorodna vali\xc5\xbeanskemu  m\xc3\xb4r, bretonskemu in kornijskemu mor in irskemu muir. Indoevropski prototip je bil najbr\xc5\xbe *mori  ali, manj verejtno,  *mari, iz katerega sta nastala na primer nem\xc5\xa1ko Meer in staroslovansko morje.\n_START_SECTION_\nNaselitveni prostor\n_START_PARAGRAPH_\nMorini so bili naseljeni v priobalnih ravnicah in mokri\xc5\xa1\xc4\x8dih ob Severnem morju v zgodovinski regiji Zahodni Flamski v zahodni Belgiji in v sedanjih departmajih Nord in Pas-de-Calais na skrajnem severu Francije.\n_START_SECTION_\nKultura\n_START_PARAGRAPH_\nMorini so prebivali v hi\xc5\xa1ah iz trave v vaseh ob morski obali in na majhnih otokih, obdanih z ribniki. Hi\xc5\xa1e so gradili na robovih polderjev in na umetnih gri\xc4\x8dih v polderjih, ki so jih imenovali pol ali terp.  Sledovi polov so \xc5\xa1e vidni, na primer v naravnem rezervatu Uitkerkse Polder. Vidni so tudi nasipi in rimski jarki._NEWLINE_Obdelovalne povr\xc5\xa1ine so pridobili z izsu\xc5\xa1evanjem. Bili so uspe\xc5\xa1ni kmetje, ker so bili polderjih zelo rodovitni. Trgovali so s sosednjimi plemeni, med katerimi so bili tudi anti\xc4\x8dni kentski Briti iz sosednje Britanije ter Batavijci in Salinijci iz sedanje Nizozemske.\n_START_SECTION_\nZgodovina\n_START_PARAGRAPH_\nCezar se je zelo zanimal za del morinskega ozemlja okoli sedanjega Calaisa, od koder je vodila najkraj\xc5\xa1a pomorska pot v Britanijo. Morini so imeli ve\xc4\x8d pristani\xc5\xa1\xc4\x8d. Eno od njih je bilo Portus Itius, sedanji Boulogne. _NEWLINE_Cezar je \xc5\xbeelel med severnimi Morini vzbuditi predvsem strah, "da ga ne bi napadli". Ozemlje Morinov in Menapijcev je bilo dobro zavarovano z mo\xc4\x8dvirji in gozdovi in zato primerno za gverilsko vojskovanje. Labien je leta 55 pr. n. \xc5\xa1t. okrepil rimski pritisk na strate\xc5\xa1ko pomembnej\xc5\xa1a zahodna morinska ozemlja. Leta 55 pr. n. \xc5\xa1t. je Cezar tam prezimil eno od svojih legij pod poveljstvom legata Gaja  Fabija. Leta 53 pr. n. \xc5\xa1t. so se Morini zdru\xc5\xbeili, najverjetneje z Menapijci, pod poveljstvom Atrebata Komija.Med velikim galskim uporom pod Vercingetoriksovim vodstvom  so Morini poslali kontingent pribli\xc5\xbeno 5.000 (ali 7.000) mo\xc5\xbe, da bi ga osvobodil iz oblegane Alezije.  _NEWLINE_Cezar je zapustil nekaj zanimivih podrobnosti. Pleme je imelo nekaj  pagov  (pagus - podregija), ki so o\xc4\x8ditno samostojno sprejemali svoje odlo\xc4\x8ditve.  Morini  so pobegnili v ali za moeren (mo\xc4\x8dvirje ali barje) in postali nedosegljivi za rimsko vojsko. Leta 56 pr. n. \xc5\xa1t., ko je bila jesen izredno mokra, je tak\xc5\xa1na kaktika delovala. Naslednje leto je bilo bolj su\xc5\xa1no in taktika je spodletela.  Morini naj bi s \xc5\xa1e drugimi obalnimi plemeni (Leksovijci, Namneti, Ambilijati, Diablinti in Menapijci) in plemeni iz Britanije sodelovali v vstaji Armori\xc5\xa1kih Venetov.  Omenjena plemena so bila verjetno vklju\xc4\x8dena v trgovino med celino in Britanijo, ki bi jo Cezar hotel imeti zase. _NEWLINE_Cezar se je vojskoval z Morini, vendar mu je uspelo osvojiti le del njihovega ozemlja okoli Calaisa. Preostali del Morinov je k Rimskemu cesarstvu priklju\xc4\x8dil cesar Avgust v letih 33-23 pr. n. \xc5\xa1t.. Njihovo ozemlje je postalo del rimske province Belgijske Galije._NEWLINE_Misijonarji Viktorik, Fuscijan in Gencijan so proti koncu 3. stoletja Morine spreobrnili v kr\xc5\xa1\xc4\x8danstvo. Regijo je v 7. stoletju ponovno evangeliziral sveti Audomar.'